สรุปปัจจัยสำคัญตลาดทุน-การเงิน-เศรษฐกิจวันนี้
สรุปปัจจัยสำคัญตลาดทุน-การเงิน-เศรษฐกิจประจำวันที่ 11 ธ.ค.58
11 ธ.ค. 2558

– เงินเยนอยู่ที่ระดับ 121.81 เยน/ดอลลาร์ จากช่วงเช้าที่ระดับ 122.10 เยน/ดอลลาร์
– เงินยูโรอยู่ที่ระดับ 1.0945 ดอลลาร์/ยูโร จากช่วงเช้าที่ระดับ 1.0927 ดอลลาร์/ยูโร
– ดัชนี SET ปิดวันนี้ที่ระดับ 1,280.92 จุด ลดลง 16.90 จุด หรือ 1.30% มูลค่าการซื้อขาย 48,073.22 ล้านบาท
– สรุปปริมาณการซื้อขายรายกลุ่ม ต่างชาติขายสุทธิ 1,593.23 ล้านบาท (SET+MAI)
 
– ศูนย์วิจัยเศรษฐกิจและธุรกิจ ธนาคารไทยพาณิชย์ (SCB EIC) ระบุในบทวิเคราะห์ว่า จากการที่สำนักงานความปลอดภัยด้านการบินแห่งสหภาพยุโรป (European Aviation Safety Agency: EASA) ประกาศผลการตรวจสอบมาตรฐานความปลอดภัยด้านการบินของไทยแล้ว โดยไม่มีสายการบินใดของไทยถูกเพิ่มเข้าไปใน EU Air Safety List หรือไม่ถูกขึ้นบัญชีดำ เป็นผลบวกต่ออุตสาหกรรมการท่องเที่ยวของไทย นอกจากนี้ จะช่วยเรียกความมั่นใจให้แก่อุตสาหกรรมการบินของไทย
– ศูนย์วิจัยกสิกรไทย มองภาพรวมอุตสาหกรรมการบินในปี 59 แม้ว่าไทยผ่านมาตรฐานการบิน EASA แต่ในระยะข้างหน้ายังจำเป็นต้องติดตามแนวทางการแก้ปัญหาเพื่อปลดล็อกธงแดงกรณี ICAO และการปรับอันดับมาตรฐานความปลอดภัยของ FAA
– ดัชนีภาวะเศรษฐกิจของครัวเรือน (KR-ECI) ในเดือนพ.ย. 58 เพิ่มขึ้นต่อเนื่องมาที่ระดับสูงสุดในรอบ 7 เดือนที่ 45.0 จากระดับ 44.3 ในเดือน ต.ค.58 ท่ามกลางความคาดหวังของภาคครัวเรือนต่อผลในเชิงบวกจากมาตรการกระตุ้นเศรษฐกิจของภาครัฐที่ทยอยประกาศออกมาจากอย่างต่อเนื่อง นอกจากนี้ การปรับตัวลงของราคาพลังงานในประเทศ(ทั้งในส่วนน้ำมันเชื้อเพลิงและค่าไฟฟ้า) ตลอดช่วงหลายเดือนที่ผ่านมา ก็มีส่วนช่วยลดแรงกดดันต่อต้นทุนของผู้ประกอบการและราคาสินค้าอุปโภคบริโภค
– สำนักงานปริวรรตเงินตราแห่งรัฐของจีน (SAFE) ผ่อนคลายกฎระเบียบบางส่วนสำหรับโครงการนำร่องนักลงทุนสถาบันต่างชาติที่มีคุณสมบัติเหมาะสม (QFII) โดยอนุญาตให้นักลงทุนต่างชาติสามารถเลื่อนกำหนดการอัดฉีดเงินลงทุนขั้นพื้นฐานออกไปเป็นเวลา 6 เดือน
– ธนาคารกลางจีนอนุมัติให้มีการแปลงสกุลเงินหยวนภายใต้ระบบบัญชีทุนในเขตการค้าเสรี (FTZ) มณฑลเทียนจิน กวางตุ้ง และฝูเจี้ยน โดยกำหนดให้การทำธุรกรรมดังกล่าวมีมูลค่าไม่เกิน 10 ล้านดอลลาร์สหรัฐ
– สมาคมผู้ผลิตยานยนต์จีน (CAAM) รายงานว่า ยอดขายและการผลิตรถยนต์ในจีนต่างแตะระดับสูงเป็นประวัติการณ์ในเดือน พ.ย.58 เนื่องจากอุปสงค์ฟื้นตัวอย่างต่อเนื่องจากการสนับสนุนด้านนโยบายของรัฐบาล โดยยอดขายรถยนต์ของจีนในเดือน พ.ย.58 เพิ่มขึ้น 20% เมื่อเทียบรายปี แตะ 2.51 ล้านคัน ขณะที่ยอดการผลิตสูงขึ้น 17.7% จากช่วงเดียวกันของปีก่อน แตะ 2.54 ล้านคัน
– กระทรวงพาณิชย์จีน เผยตัวเลขการลงทุนโดยตรงจากต่างประเทศ (FDI) ของจีนในเดือน พ.ย.58 เพิ่มขึ้น 1.9% เมื่อเทียบรายปี แตะระดับ 6.49 หมื่นล้านหยวน (1.01 หมื่นล้านดอลลาร์สหรัฐ)
– กระทรวงการคลังของสหรัฐ เผยยอดขาดดุลงบประมาณเพิ่มขึ้นอย่างต่อเนื่องในเดือน พ.ย.58 เนื่องจากการใช้จ่ายด้านสวัสดิการรักษาพยาบาลปรับตัวสูงขึ้น
– กลุ่มประเทศผู้ส่งออกน้ำมัน (OPEC) เผยกลุ่มโอเปกผลิตน้ำมันเพิ่มขึ้น 230,000 บาร์เรล/วัน ในเดือน พ.ย.58 สู่ระดับ 31.70 ล้านบาร์เรล/วัน ซึ่งเป็นระดับสูงสุดในรอบ 7 ปี
 
ที่มา: สำนักข่าวอินโฟเควสท์